2. Arengusuunad (arengukava) või seaduse muudatus?  Kohati on tundunud, et arengusuundade väljatöötamist ja võimalikke seadusemuudatusi kiputakse omavahel vastandama: et kui tuleb üks, siis teist pole vaja. See on asjatu arutelu ja mina pooldan mõlemat, sest tegelevad nad sama küsimusega -  kuidas Kulka paremini toimima saada ja kuidas selle rahaeraldused kokkuvõttes kõige tulemuslikumad oleksid. Lihtsat initsiatiivide haare on erinev.  Olin üks nendest nõukogu liikmetest, kes Kulka arengukava väljatöötamist tugevalt pooldas. See oli umbes aasta tagasi parim lähtepunkt, kust Kulka oma tegevusele laiapõhjalisemat mõtestatust ja toetust otsima sai hakata. Endasse vaatamine ja kõrvalpilk olid ja on ka täna hädavajalikud. Samavõrd toetan ma tööprotsessis tehtud muudatust, kus arengukavast sai  arengusuunad - puht formaal-juriidiliselt ei ole asi veel tõesti niikaugel, et valmivat dokumenti saaks arengukavaks pidada.  Paljuski just selle arengusuundade väljatöötamise jooksul on selgeks saanud ka kitsaskohad, mis vajavad seaduse muutmist. Ideaalne tulevik on minu nägemuses selline, kus seadus tõepoolest kaasajastatakse ning sellega luuakse sisuline roll ka arengukavadele, mida regulaarselt läbi vaieldakse ning mis selle tulemusena aina etemaks, sisukamaks ja tulemuslikumaks muutuvad.